En 18-årig mand fra Snedsted-området i Thy er fredag blevet varetægtsfængslet i fire uger ved Retten i Holstebro. Han er sigtet for at være i besiddelse af en stor mængde narkotika. Torsdag ved middagstid blev han stoppet af politiet, da han kørte rundt i sin Volkswagen Polo. Her fandt betjentene en pakke med 3,5 kilo kokain, og han blev derfor anholdt på stedet. Den 18-årige vidste godt, at han kørte rundt med en pakke, som han gættede på vejede mellem halvanden og to kilo. Han troede desuden, at pakken indeholdt hash og ikke kokain. Det forklarede den 18-årige under formiddagens grundlovsforhør. - Når man taler om kokain i de her mængder, så er det en fængselsstraf udmålt i år, sagde Emil Nyborg fra anklagemyndigheden ved Midt- og Vestjyllands Politi under grundlovsforhøret. Politiet leder efter medskyldig Thyboen var alene i bilen, da han blev standset af politiet, men politiet formoder, at han har en medskyldig. - Vi har en mistænkt, som politiet gerne vil tale med, sagde anklageren. Han kunne ikke svare på, hvorfor den mistænkte endnu ikke er anholdt. Den 18-årige accepterede varetægtsfængslingen i fire uger. Han er ikke tidligere kendt af politiet.

Referat:
En ung mand er varetægtsfængslet for at køre rundt med en stor mængde kokain, som han ifølge eget udsagn troede var hash.